My kind vertel leuens - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind vertel leuens
My kind vertel leuens
Leuens kan verhoudings heeltemal vernietig. Wanneer ons kinders dus vir ons jok, neem ons dit baie ernstig op en voel maklik dat ons hulle nie kan vertrou nie. Kinders word nie met ʼn waardesisteem gebore nie. Dit is iets wat hulle mettertyd vir hulself moet uitwerk. Hulle weet dat daar sosiale reëls is en hulle hou die volwassenes konstant dop om te sien wat hulle veronderstel is om te doen en hoe hulle veronderstel is om in hulle wêreld te onderhandel. Die behoefte om die waarheid te vertel en die vermoë om die konsep van jok te verstaan, is dinge wat kinders ontwikkel soos hulle groei en ontwikkel.
Vanaf geboorte tot op die ouderdom van drie is kinders in ʼn baie verwarrende wêreld waar hulle van volwassenes afhanklik is vir oorlewing. Op hierdie ouderdom vertel hulle leuens omdat hulle die konneksie met die volwassenes wil behou, en sodoende veilig wil voel. Hulle is te klein om die waarheid te vertel wanneer hulle in ʼn woedende toon aangespreek word.
Kinders tussen drie en sewe weet nie altyd wat die verskil tussen fantasie en waarheid is nie. Op hierdie ouderdom kan ons begin leer wat die verskil tussen onskuldige fantasiespeletjies en leuens is.
Vanaf vyf tot tien ontwikkel kinders ʼn begrip van wat dit beteken om te jok. In gesonde omstandighede waar hulle onderrig word oor die waarde van die waarheid, sal hulle graag die waarheid vertel en wil graag die volwassenes se goedkeuring wegdra. Hulle is ook vinnig om ʼn leuen uit te ruik en seker te maak dat die leuenaar aan die pen ry.
Kinders ouer as 10 weet presies wanneer hulle die waarheid rek. Hulle sal jok om nie in die moeilikheid te kom nie, omdat hulle bang is vir hulle ouers se reaksies, of om hulself uit ʼn taak uit te wurm. Hulle sal ook jok om in te pas wanneer ouers te veel in beheer is van hulle lewens, of wanneer hulle ouers self gereeld oor dinge jok.
Hoe kan jy jou kind help om van hierdie gewoonte onslae te raak?
Onderrig kleiner kinders in die waarde van die waarheid. Stories oor hoe sleg dit is om te jok maak nie juis ʼn verskil nie, terwyl stories oor mense wat ʼn verskil gemaak het deur die waarheid te vertel, al was dit moeilik, hulle inspireer om dieselfde te doen.
Ons moet die beste voorbeelde van eerlike lewens vir ons kinders wees. Moenie vir die verkeerskonstabel jok om hom te probeer oortuig om nie vir jou ʼn kaartjie te gee nie.
Bly kalm, aangesien woede nie jou kind gaan aanvuur om volgende keer die waarheid te praat nie.
Neem die tyd om te onderrig en te verduidelik.
Morele kwessies is moeilik. Gee jou kind die voordeel van die twyfel en moedig hom aan om die waarheid te vertel. Gee hom ʼn tweede kans en wanneer hy dan met die waarheid uitkom, kan julle rustig gesels oor hoe hy dit volgende keer beter kan hanteer en leuens kan vermy.
Probeer uitvind wat die rede agter die leuen is. Help hom dan om aan beter maniere te dink om dieselfde uitkoms te kry, maar sonder om te jok.
Moet nooit jou kind met die naam van leuenaar brandmerk nie. Hy moet weet dat jy steeds in hom glo en dat jy hom vertrou om volgende keer die waarheid te vertel.
Indien jy voel dat jy alles probeer het maar jou kind se leuens steeds buite beheer is, kan hy moontlik sielkundige berading nodig hê.